Karl Guðmundsson , leikari og þýðandi , lést mánudaginn 3. mars síðastliðinn . Hann var 89 ára að aldri . Karl fæddist 28. ágúst 1924 í Reykjavík . Foreldrar hans voru Guðmundur S. Guðmundsson , vélstjóri og einn af stofnendum Hampiðjunnar og forstjóri hennar til dauðadags , og Lára Jóhannesdóttir húsfrú . Karl útskrifaðist sem stúdent frá MR árið 1944 nam við Handíða - og myndlistaskólann . Hann útskrifaðist frá Royal Academy of Dramatic Art í Lundúnum árið 1952 . Við heimkomu sína hóf Karl þegar störf sem leikari og starfaði hann mestalla starfsævi sína hjá Leikfélagi Reykjavíkur . Lék hann í um það bil 100 leikverkum fyrir leikfélagið , en tók einnig þátt í sýningum hjá Þjóðleikhúsinu , Grímu , Leiksmiðjunni og Nemendaleikhúsi LÍ . Þá lék hann og las upp í Ríkisútvarpinu um árabil . Karl varð fljótt landsþekkt eftirherma og skemmtikraftur . Líkti hann eftir samtíðarmönnum sínum , einkum stjórnmálamönnum . Meðal þeirra sem hann hermdi eftir má nefna þá Halldór Kiljan Laxness og Bjarna Benediktsson eldri . Karl lék í nokkrum kvikmyndum síðustu árin , og má þar nefna myndirnar Brúðgumann , Sveitabrúðkaup , Punktur , punktur , komma , strik og Foreldrar . Karl var mikilvirkur þýðandi og orðsnillingur , en hann þýddi á ævi sinni ótal mörg leikrit og ljóð . Listinn yfir þá höfunda sem Karl þýddi er langur , en þar má meðal annars nefna þá Aristófanes , Seamus Heaney , Federico Garcia Lorca , Moliére og Ionescu . Fyrir síðustu jól kom út á prenti þýðing Karls á leikritinu Morð í dómkirkju eftir T.S. Eliot . Þýðingar Karls á ljóðum birtust oft í Lesbók Morgunblaðsins . Einnig starfaði Karl við leikstjórn og kennslu . Eiginkona Karls var Guðrún Ámundadóttir en hún lést árið 1997 . Karl skilur eftir sig tvær dætur , fósturdóttur , átta barnabörn og fimm barnabarnabörn .